Metropolisie jaag onder skare uit wat hul aanval | Netwerk24
Metropolisie jaag onder skare uit wat hul aanval
Deur Hanti Otto 29 Oktober 2019 16:59
Drie lede van die Tshwane-metropolisie moes mediese behandeling ontvang nadat hulle Maandag deur 'n groep oproeriges aangeval en petrol op hul voertuig uitgegooi is.
Die bestuurder van dié voertuig moes, met sy oë vol glasskerwe, onder die skare uitjaag na veiligheid.
Die metropolisie se voertuig is beskadig nadat oproeriges dit met klippe bestook het. Foto: Verskaf
Sr.supt. Isaac Mahamba, woordvoerder van die metropolisie, sê 'n vroue-sersant en twee mans, 'n sersant en 'n konstabel, was Maandag op patrollie in Mamelodi, oos van Pretoria.
"Hulle het net die gebied ingegaan toe mense skielik van alle kante op hul voertuig toegesak het. Die voertuig met die drie insittendes is vasgekeer en met klippe bestook.
"Die vensters is gebreek en van die skerwe het in die lede se oë gespat. Die vrouelid is ook aangerand.
"Die lede het bystand ontbied, maar toe gooi die skare petrol oor die voertuig, wat die bestuurder genoop het om na veiligheid weg te jaag waar ander metropolisielede hulle te hulp gesnel het," sê Mahamba.
Die polisielede is in die hospitaal opgeneem.
"Ons het eers later uitgevind die aanval was in reaksie op die Tshwane-metropolisie se hulp met 'n optrede teen grondgrype verlede week," sê Mahamba.
Dit blyk dat mense verlede week onwettig strukture en plakkershuise op 'n stuk grond opgerig het.
Die Tshwane-metroraad het 'n diensverskaffer gestuur om dit af te breek en te verwyder. Die metropolisie het dié diensverskaffer se werkers tydens die opruiming begelei en beveilig.
"Ons veroordeel die aanval op ons lede ten sterkste. Hierdie absurde inmenging van die gemeenskap verhoed ons lede om 'n diens aan die mense van Tshwane te lewer," sê Mahamba.
Die Tshwane-metropolisie se vangwa se agterruit is ook deur oproeriges flenters gegooi.Foto: Verskaf